	SAŽETAK KARAKTERISTIKA LIJEKA


1.
NAZIV VETERINARSKOG LIJEKA
Foresto ogrlica za velike pse, 4.5 g + 2.03 g, ljekovita ogrlica 
za pse > 8 kg

2.
KVALITATIVNI I KVANTITATIVNI SASTAV

1 ljekovita ogrlica od 70 cm (45 g) sadrži 4.5 g imidakloprida i 2.03 g flumetrina.
Za spisak svih ekscipijenasa, pogledati dio 6.1.

3.
FARMACEUTSKI OBLIK

Ljekovita ogrlica.

Siva ogrlica, bez mirisa.

4.
KLINIČKI PODACI
4.1
Ciljne vrste životinja
Psi > 8 kg

4.2
Indikacije za upotrebu, za svaku ciljnu vrstu
Suzbijanje i sprječavanje infestacije pasa buvama (Ctenocephalides felis, C. canis) tokom 7 do 8 mjeseci. Štiti neposredno okruženje životinje od razvoja larvi buva tokom 8 mjeseci.

Foresto se može koristiti kao dio strategije u tretmanu alergijskog dermatitisa izazvanog buvama (engl. Flea Allergy Dermatitis- FAD).

Kod infestacije krpeljima, lijek ima postojanu akaricidnu efikasnost (ubija krpelje) (Ixodes ricinus, Rhipicephalus sanguineus, Dermacentor reticulatus) i repelentnu efikasnost (sprječava krpelje da se hrane) (Ixodes ricinus, Rhipicephalus sanguineus) tokom 8 mjeseci. Efikasan je protiv larvi, nimfi i odraslih oblika krpelja.

Može se dogoditi da neki krpelji, koji se već nalaze na psu, ne uginu u toku 48 sati od stavljanja ogrlice, već mogu ostati pričvršćeni na koži i vidljivi. Zbog toga se prilikom stavljanja ogrlice preporučuje da se uklone krpelji prisutni na psu. Sprječavanje infestacije novim krpeljima počinje u roku od dva dana nakon postavljanja ogrlice.

Ovaj lijek pruža indirektnu zaštitu od transimisije patogena Babesia canis vogeli i Erlichia canis putem vektora Rhipicephalus sanguineus, i time smanjuje rizik od pojave babezioze i erlihioze kod pasa tokom 7 mjeseci.

Lijek smanjuje rizik od infekcije sa Leishmania infantum koju prenose pješčane muve (papatači) tokom 8 mjeseci. 

Za tretman infestacije pavašima (Trichodectes canis).
4.3 Kontraindikacije
Ne koristiti kod štenadi mlađe od 7 nedjelja.
Ne koristiti u slučaju preosjetljivosti na aktivne supstance ili na bilo koju pomoćnu supstancu.
4.4 Posebna upozorenja za svaku ciljnu vrstu
Krpelji će uginuti i otpasti sa domaćina u roku od 24 do 48 sati nakon infestacije, a da, po pravilu, nisu sisali krv. Nakon stavljanja ogrlice ne može se isključiti prisustvo pojedinačnih zaostalih krpelja, pa se iz tog razloga ne može potpuno isključiti ni mogućnost prenošenja zaraznih bolesti preko krpelja u nepovoljnim uslovima.

Iako je pokazano značajno smanjenje incidence Leishmania infantum kod pasa, lijek pokazuje promjenljivu repelentnu (sprječava muve da se hrane) i insekticidnu efikasnost protiv pješčane muve Phlebotomus perniciosus. Zbog toga može doći do ujeda pješčanih muva, pa se prenošenje Leishmania infantum ne može u potpunosti isključiti. Ogrlicu treba postaviti neposredno prije početka perioda aktivnosti vektora pješčanih muva, što odgovara sezoni prenosa Leishmania infantum i pas treba da nosi ogrlicu neprekidno tokom cijelog rizičnog perioda.

Optimalno bi bilo postaviti ogrlicu prije početka sezone buva ili krpelja.

Kao i kod svih ljekova za lokalnu primjenu na kožu sa dugotrajnim dejstvom, u periodu pojačanog sezonskog linjanja (izmjena dlake) može doći do prolaznog i neznatnog smanjenja efikasnosti kao posljedica gubitka aktivnih supstanci u otpaloj dlaci. Odmah dolazi do nadoknade iz ogrlice, tako da se puna efikasnost uspostavlja ponovo bez dodatnog tretmana ili zamjene ogrlice.
Za optimalnu kontrolu problema sa buvama u domaćinstvima u kojima postoji znatna infestacija, može biti potrebno da se okolina tretira odgovarajućim insekticidom.

Ogrlica je otporna na vodu tj. ostaje efikasna i kada se životinja pokvasi. Ipak, treba izbjegavati dugotrajno i obilno izlaganje vodi ili prekomjerno šamponiranje jer se može skratiti trajanje aktivnosti. Istraživanja su pokazala da mjesečno šamponiranje ili potapanje u vodu ne skraćuje značajno osmomjesečnu efikasnost protiv krpelja nakon preraspodjele aktivnih supstanci u dlaci, dok se efikasnost protiv buva postepeno smanjuje počevši od petog mjeseca. Uticaj šamponiranja ili potapanja u vodu na prenošenje pseće lajšmanioze nije ispitan.

4.5
Posebne mjere opreza pri upotrebi lijeka:
Posebne mjere opreza prilikom upotrebe lijeka kod životinja

Nije primjenljivo.
Posebna upozorenja za lica koja primjenjuju veterinarski lijek na životinjama
Ogrlicu treba držati u originalnom pakovanju do upotrebe. 
Kao i sa bilo kojim drugim veterinarskim lijekom, maloj djeci ne treba dozvoliti da se igraju sa ogrlicom ili da je stavljaju u usta. Ljubimcima koji nose ogrlicu ne bi trebalo dozvoliti da spavaju u istom krevetu sa vlasnikom, naročito djecom. Dok se ogrlica nosi, imidakloprid i flumetrin se neprekidno otpuštaju iz ogrlice u kožu i krzno.

Kod nekih osoba lijek može izazvati reakcije preosjetljivosti.

Osobe sa poznatom preosjetljivošću (alergijom) na sastojke ogrlice treba da izbjegavaju dodir sa ovim veterinarskim lijekom.

Veoma rijetko, kod nekih osoba ovaj lijek može izazvati iritaciju kože, očiju ili respiratornu iritaciju. U slučaju iritacije očiju, oči treba temeljno isprati hladnom vodom. U slučaju iritacije kože, kožu treba oprati sapunom i hladnom vodom. Ako simptomi potraju, savjetuje se da potražite savjet ljekara i pokažete ljekaru uputstvo za lijek ili kutiju lijeka.

Odmah odložite ostatke ili djelove ogrlice (vidjeti odjeljak 4.9).

Nakon stavljanja ogrlice ruke treba oprati hladnom vodom.

4.6
Neželjena dejstva (učestalost i ozbiljnost)
U rijetkim slučajevima, kod životinja koje nisu navikle na nošenje ogrlice, u prvih nekoliko dana nakon stavljanja ogrlice se mogu zapaziti poremećaji ponašanja koji uključuju sakrivanje, vokalizaciju, hiperaktivnost, izraženo lizanje ili češanje na mjestu aplikacije. Veoma rijetko je prijavljena pojava agresije nakon primjene ogrlice.  Treba provjeriti da li je ogrlica pravilno postavljena. 

Mogu se javiti reakcije na mjestu primjene, poput svraba, eritrema ili gubitka dlake. Ove reakcije su rijetko prijavljene i obično se povuku unutar 1 do 2 nedjelje. U pojedinačnim slučajevima, preporučuje se privremeno uklanjanje oglice do nestanka simptoma.

Veoma rijetko se mogu javiti reakcije na mjestu primjene poput dermatitisa, inflamacije, ekcema, lezija i hemoragija  i u ovim slučajevima se savjetuje uklanjanje ogrlice.  

Rijetko se mogu javiti neurološki simptomi, poput ataksije, konvulzija i tremora. U ovim slučajevima treba ukloniti ogrlicu.

Takođe, u rijetkim slučajevima kod pasa, na početku se mogu javiti blage i prolazne reakcije poput depresije, promjene u uzimanju hrane, salivacije, povraćanja i dijareje.

Za definisanje učestalosti mogućih neželjenih dejstava koristi se sledeća konvencija:

veoma česta (javljaju se kod više od 1 od 10 životinja)

česta (javljaju se kod 1 do 10 životinja od 100)

povremena (javljaju se kod 1 do 10 životinja od 1.000)

rijetka (javljaju se kod 1 do 10 životinja od 10.000)

veoma rijetka (javljaju se kod manje od 1 od 10.000 životinja)

4.7
Upotreba tokom graviditeta, laktacije i nošenja jaja
U laboratorijskim istraživanjima na pacovima i kunićima ni flumetrin ni imidakloprid nisu imali uticaja na plodnost ili razmnožavanje i nisu ispoljili teratogena ili fetotoksična dejstva. Ipak, nije utvrđena bezbjednost ovog veterinarskog lijeka tokom graviditeta i laktacije kod ciljnih vrsta životinja, pa se zbog nedostatka raspoloživih podataka primjena proizvoda ne preporučuje kod gravidnih kuja i kuja u laktaciji.

4.8
Interakcije sa drugim ljekovima i druge vrste interakcija
Nema poznatih.

4.9
Doziranje i način primjene

Dermalna upotreba. Oko vrata životinje postavlja se jedna ogrlica.
Za pse teže od 8 kg koristi se jedna Foresto ogrlica dužine 70 cm.

Za male pse tjelesne mase do 8 kg koristi se jedna ogrlica dužine 38 cm.

Ogrlica je namijenjena samo za spoljašnju upotrebu.

Izvaditi ogrlicu iz zaštitne kese neposredno prije upotrebe. Razmotati ogrlicu i provjeriti da nema ostataka plastičnih konektora unutar ogrlice. Postaviti ogrlicu oko vrata životinje i podesti tako da ne bude suviše stegnuta (razmak između vrata i ogrlice treba da bude dva prsta). Provući višak ogrlice kroz omču i odsjeći sve što prelazi dužinu od 2 cm.

Pas treba da nosi ogrlicu neprekidno tokom perioda zaštite od 8 mjeseci, nakon čega je treba ukloniti. Povremeno treba provjeravati i, ako je potrebno, podešavati ogrlicu, naročito tokom intenzivnog rasta štenadi.

4.10. Predoziranje 
Zbog prirode ogrlice predoziranje je malo vjerovatno pa se znaci predoziranja ne očekuju. 
Doza od 5 ogrlica postavljenih oko vrata odraslih pasa tokom 8 mjeseci i štenadi starosti 7 nedjelja tokom 6 mjeseci, nije izazvala pojavu neželjenih efekata, osim neznatne alopecije i blagih kožnih reakcija. 
U slučaju da životinja pojede orglicu, što je malo vjerovatno, može doći do pojave blagih gastrointestinalnih simptoma (na primjer rijetka stolica).
4.11. Karenca

Nije primjenljivo.
5. FARMAKOLOŠKI PODACI
Farmakoterapijska grupa: ektoparazitici, insekticidi i repelenti, piretrini i piretroidi, 

Flumetrin, kombinacije



ATCvet kod: QP53AC55 
5.1
Farmakodinamski podaci
Imidakloprid je ektoparazitik koji pripada hloronikotinilskoj grupi jedinjenja. Hemijski se može klasifikovati kao hloronikotinil nitrogvanidin. Imidakloprid je efikasan protiv larvi buva kao i odraslih jedinki buva i pavaši. 

Efikasnost protiv buva (Ctenocephalides felis i Ctenosephalides canis) počinje u roku od 48 sati nakon postavljanja ogrlice.

Pored indikacija navedenih u odjeljku 4.2, pokazana je i aktivnost protiv buve Pulex irritans.

Imidakloprid ima veliki afinitet prema nikotinskim acetilholinskim receptorima u post sinaptičkim regijama centralnog nervnog sistema (CNS) kod buva. Nastala inhibicija holinergičke transmisije kod insekata izaziva njegovu paralizu i smrt. Usljed slabe interakcije sa nikotinergičkim receptorima i potvrđenog slabog prolaska krvno-moždane barijere kod sisara imidakloprid nema uticaja na CNS sisara. Imidakloprid ima minimalan farmakološki efekat kod sisara.

Flumetrin je ektoparazitik iz grupe sintetskih piretroida. Prema dosadašnjim saznanjima, sintetski piretroidi utiču na aktivnost natrijumskih kanala u membranama nervnih ćelija, što rezultira odloženom repolarizacijom nerava i na kraju dovodi do smrti parazita. U ispitivanju odnosa strukture i aktivnosti zabilježeni su brojni uticaji piretroida na receptore koji imaju određene hiralne konformacije što je prouzrokovalo selektivnu aktivnost na ektoparazite. Nije zabilježena anti-holinesterazna aktivnost ovih jedinjenja. Flumetrin je odgovoran za akaricidno dejstvo lijeka i prevenciju stvaranja oplođenih jaja svojim letalnim efektom na ženke krpelja. U in vitro ispitivanju 5 do 10% krpelja Rhipichephalus sanguineus izloženih subletalnim dozama od 4 mg/l flumetrina dalo je jaja koja su bila izmijenjenog izgleda (smežurana, promijenjene boje i suva), što ukazuje na sterilišući efekat. 
Pored vrsta krpelja navedenih u odjeljku 4.2 pokazana je efikasnost protiv Ixodes hexagonus, I.scapularis i neevropskih vrsta krpelja Dermacentor variabilis i australijskog paralitičkog krpelja I. holocyclus.

Ogrlica obezbjeđuje repelentno dejstvo protiv navedenih krpelja i tako sprječava parazite da se hrane krvlju životinje, čime se indirektno smanjuje rizik od pojave bolesti pasa koje se prenose vektorima.

Pored patogena navedenih u odjeljku 4.2, pokazana je indirektna zaštita od transmisije Babesia canis canis (koji se prenosi pomoću krpelja Dermacentor reticulatis) u jednom laboratorijskom ispitivanju 28 dana nakon tretmana i indirektna zaštita od Anaplasma phagocytophilium (koji se prenosi pomoću krpelja Ixodes ricinus) je pokazana u jednom laboratorijskom ispitivanju 2 mjeseca nakon tretmana, čime je u uslovima ovih ispitivanja pokazano smanjenje rizika od pojave bolesti koje uzrokuju ovi patogeni.
Podaci iz studija efikasnosti protiv pješčanih muva (Phlebotomus perniciosus) pokazali su varijabilnu repelentnu efikasnost (sprječava muve da se hrane) u rasponu od 65 do 89% tokom 7-8 mjeseci nakon inicijalne primjene ogrlice. 

Podaci iz 3 kliničke studije koje su sprovedene u endemskim područijima ukazuju na značajno smanjenje rizika od transmisije Leishmania infantum putem pješčanih muva kod tretiranih pasa u poređenju sa netretiranim psima. U zavisnosti od infektivnog pritiska pješčanih muva, efikasnost u smanjenju rizika od infekcije lajšmanijom kretala se u rasponu od 88.3 do 100%. 
Oglice su bile u stanju da smanje infestaciju sa Sarcoptes scabiei kod prethodno infestiranih pasa i nakon 3 mjeseca dovedu do potpunog izliječenja.

5.2
Farmakokinetički podaci
Obje aktivne supstance se u malim koncentracijama oslobađaju sporo i kontinuirano iz polimernog matriks sistema ogrlice na životinju. Obje aktivne supstance su prisutne u dlaci psa u akaricidnoj/insekticidnoj koncentraciji tokom čitavog perioda efikasnosti. Aktivne supstance se sa mjesta direktnog kontakta šire po cijeloj površini kože. Studije prekomjernih doza i studije kinetike u serumu kod ciljnih vrsta životinja su utvrdile da imidakloprid privremeno dospijeva u sistemsku cirkulaciju, dok količine flumetrina uglavnom nisu bile mjerljive. Oralna resorpcija obje aktivne supstance nije relevantna za kliničku efikasnost.

5.3 Podaci o uticaju na životnu sredinu

Vidjeti odjeljak 6.6.
6.
FARMACEUTSKI PODACI

6.1
Lista pomoćnih supstanci (ekscipijenasa)
Titan dioksid (E 171)

Gvožđe oksid, crni (E 172)

Di-n-butil adipat

Propilen glikol dikaprilokaprat

Epoksidirano sojino ulje 

Stearinska kiselina

Polivinil hlorid

6.2
Inkompatibilnosti
Nisu poznate.
6.3
Rok upotrebe
Rok upotrebe u originalnom pakovanju: 5 godina.
6.4
Posebne mjere upozorenja pri čuvanju lijeka
Lijek ne zahtijeva posebne uslove čuvanja.

6.5
Vrsta i sastav pakovanja

Metalna (ALU) kutija sadrži jednu ljekovitu ogrlicu (70 cm) na bazi polivinil hlorida, u plastičnoj (PETP/PE) kesi.

6.6
Posebne mjere opreza pri odlaganju neupotrebljenog lijeka ili otpadnih materijala dobijenih upotrebom lijeka
Neiskorišćeni lijek ili otpadni materijal koji potiče od lijeka uništavaju se u skladu sa važećim propisima. 
Ovaj lijek ne smije dospjeti u vodotokove pošto može biti opasan za ribe i druge vodene organizme.
7. NOSILAC DOZVOLE ZA STAVLJANJE LIJEKA U PROMET
P.V.U. Montvet Podgorica
Ilije Plamenca lamela 103 bb
81 000 Podgorica, Crna Gora
8.
BROJ DOZVOLE ZA STAVLJANJE LIJEKA U PROMET
2040/22/14 – 8484
9.
DATUM PRVE DOZVOLE/OBNOVE DOZVOLE ZA STAVLJANJE LIJEKA U PROMET
09.03.2022. godine
10.
DATUM REVIZIJE TEKSTA

Mart, 2022. godine
OGRANIČENJA PRODAJE, DISTRIBUCIJE I/ILI UPOTREBE LIJEKA

Lijek se može izdavati bez veterinarskog recepta.

